黄石公祠
作者：劉先生
朝代：宋

paragraphs: 我昔讀漢史，心師張子房。
從容輔漢室，功成復翱翔。
皆由受師訓，知進退存亡。
我本田舍兒，本志在退藏。
因緣遇真主，招聘助發揚。
五年寄京國，心志不皇皇。
亦由宿志定，萬事皆粃糠。
今日得歸來，素志今得償。
艤舟阿縣下，騎馬達祠堂。
伏行仙遺像，我志愈激昂。
誓歸東村住，心祈契空蒼。
庶可見張子，侍翁入帝鄉。